Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 450/12/2202	Galanta, 22.10.2012
EEČ : 2-17-251-2012

U Z N E S E N I E

Trestná vec:	obvinená XXXXX  
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 19. 06. 2012 v čase okolo 12.30 h v obci XXXXX, v kuchyni rodinného domu s popisným číslom 81, po predchádzajúcej slovnej hádke s dcérou XXXXX, vytiahla z kuchynskej linky kuchynský nôž s drevenou rukoväťou o dĺžke čepele 17 cm, pričom nôž nasmerovala čepeľou do vzdialenosti 5 cm od hrude svojej dcéry a viackrát sa jej spýtala, či ju má zabiť, čo u XXXXX vzbudilo dôvodnú obavu o svoj život a zdravie až do takej miery, že sa zľakla, že jej matka naplní svoje vyhrážky a nožom ju pichne a dôsledkom tohto preľaknutia na chvíľu na mieste úplne zmeravela a v snahe zachrániť si svoj život a zdravie vybehla z kuchyne na dvor rodinného domu. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva PZ v Galante, Obvodného oddelenia PZ XXXXX sp. z. XXXXX zo dňa 19. 06. 2012 bolo začaté trestné stíhanie a uznesením zo dňa 03. 08. 2012 bolo vznesené obvinenie Eve Miklošíkovej za prečin nebezpečné vyhrážanie podľa § 360 odsek 1, odsek 2 písm. a), písm. b) Trestného zákona. 
   
Po skončení vyšetrovania bola vec postúpená probačnej a mediačnej úradníčke na Okresný súd Galanta s pokynom na vykonanie úkonov smerujúcich k mediácii. Pred mediačnou úradníčkou obvinená dňa 09. 10. 2012 vyhlásila, že spáchala skutok za ktorý je trestne stíhaná. Svoje konanie oľutovala a súhlasila s postupom podľa § 216 Trestného poriadku. Poškodená XXXXX dala dňa 09. 10. 2012 súhlas k mediácii a súhlasila s postupom podľa § 216 Trestného poriadku. Náhradu škody od obvinenej nežiadala.

Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlásil, že spáchal skutok a nie sú odôvodnené pochybnosti o tom, že jeho vyhlásenie bolo vykonané slobodne, vážne                              a zrozumiteľne, nahradil škodu, ak  bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.

V predmetnej veci sa obvinená k spáchaniu skutku v plnom rozsahu priznala                a výslovne súhlasila s tým, aby prokurátor trestné stíhanie proti nej podmienečne zastavil. Uviedla, že svoje konanie ľutuje. 

Okrem vlastného priznania je usvedčovaná aj výpoveďou poškodenej XXXXX a svedka XXXXX, ktorý uviedol, že je priateľom poškodenej XXXXX, potvrdil, že obvinená býva agresívna, keď je pod vplyvom alkoholu. Jeho výpoveď plne korešponduje s výpoveďou poškodenej XXXXX.

Obvinená je stíhaná za prečin nebezpečné vyhrážanie podľa § 360 ods. 1, ods. 2 písm. a), písm. b) Trestného zákona, ktorého horná hranica trestnej sadzby predstavuje tri roky. 

Obvinená doposiaľ nebola súdom trestaná, nebola prejednávaná ani pre priestupok. Z miesta trvalého bydliska - obec XXXXX - je hodnotená v podstate kladne. Škodu svojim konaním nespôsobila.	

Súčasne som podľa § 216 ods. 2 Trestného poriadku stanovila obvinenej skúšobnú dobu v trvaní dvanástich mesiacov, počas plynutia ktorej jej neukladám žiadne osobitné obmedzenia. Skúšobná doba začne plynúť od právoplatnosti tohto uznesenia.

Pokiaľ obvinená v priebehu skúšobnej doby povedie riadny život a splní tým podmienky uvedené v § 217 ods. 1 Trestného poriadku, prokurátor rozhodne, že sa osvedčila. Inak  rozhodne, a to aj počas skúšobnej doby, že sa v trestnom stíhaní pokračuje.
	
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka